EVROPSKA KOMISIJA Bruselj, 16.7.2021 COM(2021) 419 final 2021/0238(NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Irsko {SWD(2021) 205 final}



2021/0238 (NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Irsko SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost in zlasti člena 20 Uredbe, ob upoštevanju predloga Evropske komisije, ob upoštevanju naslednjega: (1)Izbruh COVID-19 negativno vpliva na gospodarstvo Irske. V letu 2019 je bruto domači proizvod na prebivalca (BDP na prebivalca) Irske znašal 231 % povprečja Unije. Kljub pandemiji se je realni BDP Irske zaradi zelo dobrih rezultatov v sektorju IKT in farmacevtskem sektorju v letu 2020 povečal za 3,4 %, v obdobju 2020–2021 pa naj bi se po poletni napovedi Komisije iz leta 2021 skupno povečal za 10,8 %. Že dlje prisotni vidiki, ki vplivajo na srednjeročno gospodarsko uspešnost, vključujejo visok javni in zasebni dolg ter zelo negativne neto zunanje obveznosti, pandemija pa bi lahko na dinamiki in strukturi trga dela pustila trajne posledice. (2)Svet je 9. julija 2019 in 20. julija 2020 v okviru evropskega semestra na Irsko naslovil priporočila. Priporočil je zlasti, naj Irska sprejme vse potrebne ukrepe za učinkovit odziv na pandemijo, doseganje preudarnih srednjeročnih fiskalnih položajev in zagotavljanje vzdržnosti dolga ob krepitvi naložb. Prav tako ji je priporočil, naj okrepi stroškovno učinkovitost, dostopnost in odpornost svojega zdravstvenega sistema. Svet je Irski priporočil tudi, naj podpre zaposlovanje s podporo za aktivno vključevanje in izpopolnjevanjem, obravnava nevarnost digitalne vrzeli, tudi v izobraževalnem sektorju, poveča razpoložljivost cenovno dostopnega in kakovostnega otroškega varstva ter poveča ponudbo socialnih in cenovno dostopnih stanovanj. Poleg tega je Svet priporočil, naj izvede ukrepe za zagotavljanje dostopa do likvidnosti za podjetja v okviru pandemije, daje prednost javnim naložbenim projektom in spodbuja zasebne naložbe za pospešitev okrevanja gospodarstva. Svet je Irski tudi priporočil, naj naložbe osredotoči na zeleni in digitalni prehod, zlasti na čisto in učinkovito proizvodnjo in rabo energije, trajnostni promet in vodo, pa tudi raziskave in inovacije ter digitalno infrastrukturo. Svet je poleg tega Irski priporočil, naj razširi davčno osnovo, obravnava elemente davčnega sistema, ki spodbujajo agresivno davčno načrtovanje, ter izboljša učinkovitost nadzora in izvrševanja preprečevanja pranja denarja, kar zadeva strokovnjake, ki zagotavljajo storitve za sklade ali podjetja. Komisija je po oceni napredka pri izvajanju navedenih priporočil za posamezno državo ob predložitvi načrta za okrevanje in odpornost ugotovila, da je bilo v skladu s splošno odstopno klavzulo iz Pakta za stabilnost in rast priporočilo o sprejetju vseh potrebnih ukrepov za učinkovit odziv na pandemijo, ohranjanje gospodarstva in podporo okrevanju, ki bo sledilo, v celoti izvedeno. Znaten napredek je bil dosežen v zvezi s priporočili o zagotavljanju dostopa do likvidnosti za podjetja in z naložbami povezano politiko o čisti in učinkoviti proizvodnji in rabi energije. Poleg tega je bilo zunaj načrta na splošno zadovoljivo obravnavano priporočilo za povečevanje razpoložljivosti cenovno dostopnega in kakovostnega otroškega varstva. (3)Komisija je 2. junija 2021 objavila poglobljeni pregled za Irsko v skladu s členom 5 Uredbe (EU) št. 1176/2011 Evropskega parlamenta in Sveta. Na podlagi opravljene analize je Komisija ugotovila, da na Irskem obstajajo makroekonomska neravnotežja, zlasti v zvezi z visokim zasebnim in javnim dolgom ter neto zunanjimi obveznostmi, in da navedene ranljivosti ostajajo. (4)[Svet je v priporočilu o ekonomski politiki euroobmočja državam članicam euroobmočja priporočil, naj ukrepajo, tudi prek svojih načrtov za okrevanje in odpornost, da bi med drugim zagotovile naravnanost politike, ki podpira okrevanje, ter dodatno izboljšale konvergenco, odpornost ter trajnostno in vključujočo rast. Svet v priporočilu priporoča tudi, naj se okrepijo nacionalni institucionalni okviri, zagotovi makrofinančna stabilnost ter dokonča EMU ter okrepi mednarodna vloga eura.] [Če priporočilo Sveta ne bo sprejeto do sprejetja izvedbenega sklepa Sveta, izbrišite uvodno izjavo.] (5)Irska je 28. maja 2021 Komisiji predložila nacionalni načrt za okrevanje in odpornost v skladu s členom 18(1) Uredbe (EU) 2021/241. Načrt je bil predložen po postopku posvetovanja z lokalnimi in regionalnimi organi, socialnimi partnerji, organizacijami civilne družbe, mladinskimi organizacijami in drugimi ustreznimi deležniki, izvedenem v skladu z nacionalnim pravnim okvirom. Prevzemanje odgovornosti za načrte za okrevanje in odpornost na nacionalni ravni je temelj za njihovo uspešno izvajanje in trajen učinek na nacionalni ravni ter verodostojnost na evropski ravni. Komisija je na podlagi člena 19 navedene uredbe ocenila ustreznost, uspešnost, učinkovitost in skladnost načrta za okrevanje in odpornost v skladu s smernicami za ocenjevanje iz Priloge V k navedeni uredbi. (6)Načrti za okrevanje in odpornost bi morali slediti splošnim ciljem mehanizma za okrevanje in odpornost, vzpostavljenega z Uredbo (EU) 2021/241, in instrumenta EU za okrevanje, vzpostavljenega z Uredbo Sveta (EU) 2020/2094, da bi podprli okrevanje po krizi zaradi COVID-19. Spodbujati bi morali ekonomsko, socialno in teritorialno kohezijo Unije s prispevanjem k šestim stebrom iz člena 3 Uredbe (EU) 2021/241. (7)Izvajanje načrtov držav članic za okrevanje in odpornost bo pomenilo usklajena prizadevanja za naložbe in reforme po vsej Uniji. Z usklajenim hkratnim izvajanjem reform in naložb ter izvajanjem čezmejnih projektov se bodo te reforme in naložbe vzajemno krepile in ustvarile pozitivne učinke prelivanja po vsej Uniji. Približno tretjina učinka instrumenta na rast in ustvarjanje delovnih mest v državah članicah bo tako posledica prelivanja iz drugih držav članic. Uravnotežen odziv, ki prispeva k šestim stebrom

(8)V skladu s členom 19(3)(a) Uredbe (EU) 2021/241 in oddelkom 2.1 Priloge V k navedeni uredbi načrt za okrevanje in odpornost v veliki meri (ocena A) predstavlja celovit in ustrezno uravnotežen odziv na gospodarske in socialne razmere ter s tem ustrezno prispeva k vsem šestim stebrom iz člena 3 navedene uredbe ob upoštevanju specifičnih izzivov, s katerimi se sooča zadevna država članica, in dodeljenih finančnih sredstev zadevne države članice. (9)Načrt vključuje ukrepe, ki prispevajo k vsem šestim stebrom, vse komponente načrta pa obravnavajo več stebrov hkrati. Tak pristop pripomore k zagotavljanju, da se vsak steber obravnava celovito in usklajeno. Ob upoštevanju specifičnih izzivov Irske velja usmerjenost zlasti v pametno, trajnostno in vključujočo rast, skupaj s splošnim uteževanjem vseh stebrov, za zadostno. (10)Načrt je močno osredotočen na zeleni prehod in vključuje ukrepe, povezane z energijo in podnebjem. Ti ukrepi vključujejo povečanje davka na ogljikov dioksid in reformo podnebnega upravljanja, spodbujanje naložb v energijsko učinkovitost, razogljičenje podjetniškega sektorja, spodbujanje trajnostnega železniškega prometa, sanacijo šotišč, izboljšanje čiščenja odpadnih voda ter spodbujanje okolju prijaznih raziskav in razvoja. Načrt prispeva tudi k digitalni preobrazbi s poudarkom na povezljivosti in digitalizaciji javnega sektorja. Digitalizacijo podjetij, zlasti malih in srednjih podjetij (MSP), podpirajo ukrepi, ki naj bi tudi povečali njihovo produktivnost in konkurenčnost. Za premostitev digitalne vrzeli se načrt za okrevanje in odpornost osredotoča na izboljšanje digitalnih spretnosti in znanj v šolah in zunaj njih. (11)Pričakuje se, da bo načrt za okrevanje in odpornost prispeval k stebru pametne, trajnostne in vključujoče rasti. Več ukrepov, kot so podpora za delovno intenzivno energijsko prenovo stavb ali programi podpore aktivnemu vključevanju in izpopolnjevanja, se osredotoča na gospodarsko kohezijo, delovna mesta, produktivnost in konkurenčnost. Cilj programa velikih nacionalnih izzivov je olajšati izvajanje raziskovalnih in inovacijskih projektov. Načrt za okrevanje in odpornost podpira uporabo testa za MSP, ki bi lahko zmanjšal regulativne ovire za poslovanje MSP. Pričakuje se, da bodo reforme in naložbe, kot so tiste, katerih cilj je izboljšati zagotavljanje socialnih in cenovno dostopnih stanovanj, poenostaviti in uskladiti ponudbo dodatnih pokojninskih zavarovanj ali podpreti zmogljivosti izobraževanja na regionalnih tehnoloških univerzah, neposredno prispevale k socialni in teritorialni koheziji. Sklop reform in naložb, kot so uvedba e-lekarne in integriranega sistema finančnega upravljanja na področju zdravstvenega varstva, podpora za digitalizacijo MSP in okrepitev irskega okvira za boj proti pranju denarja, naj bi okrepil zdravstveni sistem ter gospodarsko, socialno in institucionalno odpornost. Cilj ukrepov iz načrta za okrevanje in odpornost je tudi pomagati prihodnjim generacijam pri razvijanju potrebnih znanj in spretnosti ter podpirati mlade pri vstopu ali povratku na trg dela. Obravnava vseh ali pomembnega dela izzivov, opredeljenih v priporočilih za posamezno državo (12)V skladu s členom 19(3)(b) Uredbe (EU) 2021/241 in oddelkom 2.2 Priloge V k navedeni uredbi se pričakuje, da bo načrt za okrevanje in odpornost prispeval k učinkovitemu obravnavanju vseh ali pomembnega dela izzivov (ocena A), opredeljenih v zadevnih priporočilih za posamezno državo, vključno z njihovimi fiskalnimi vidiki, naslovljenih na zadevno državo članico, ali izzivov, opredeljenih v drugih ustreznih dokumentih, ki jih je Komisija uradno sprejela v okviru evropskega semestra. (13)Za priporočila v zvezi s takojšnjim odzivom fiskalne politike na pandemijo se lahko šteje, da ne spadajo na področje uporabe irskega načrta za okrevanje in odpornost, ne glede na dejstvo, da se je Irska v letih 2020 in 2021 na splošno ustrezno in zadostno odzvala na takojšnjo potrebo gospodarstva po podpori s fiskalnimi sredstvi v skladu z določbami splošne odstopne klavzule iz Pakta za stabilnost in rast. Poleg tega priporočilo za dosego srednjeročnega proračunskega cilja v letu 2020 ni več ustrezno zaradi izteka zadevnega proračunskega obdobja in uveljavljanja splošne odstopne klavzule iz Pakta za stabilnost in rast, do česar je prišlo marca 2020 zaradi krize, ki jo je povzročila pandemija. (14)Načrt vključuje obsežen sklop reform in naložb, ki se vzajemno krepijo in prispevajo k učinkovitemu obravnavanju vseh ali pomembnega dela gospodarskih in socialnih izzivov, opredeljenih v priporočilih za posamezne države, ki jih je Svet naslovil na Irsko v okviru evropskega semestra v letih 2019 in 2020, zlasti tistih na področjih zelenega prehoda in podnebnega ukrepanja, trajnostnega javnega prevoza, vode, digitalne infrastrukture, digitalne vrzeli, raziskav in inovacij, prednostne obravnave javnih naložb, spodbujanja zasebnih naložb, zaposlovanja s podporo za aktivno vključevanje in izpopolnjevanjem, regulativnih ovir za podjetništvo, preprečevanja pranja denarja, agresivnega davčnega načrtovanja, socialnih in cenovno dostopnih stanovanj, pokojnin in zdravstva. (15)Načrt za okrevanje in odpornost daje velik poudarek zelenemu prehodu. Ukrepi vključujejo naložbe v energijsko učinkovitost zasebnih in javnih stavb, razogljičenje podjetij, trajnostni železniški promet, okolju prijazne raziskave in razvoj, sanacijo šotišč in izboljšanje čiščenja odpadnih voda. Pričakuje se, da bosta izvedba spremembe zakona o podnebnih ukrepih in nizkoogljičnem razvoju iz leta 2021 ter reforma davka na ogljikov dioksid spodbudili prednostno izvajanje okolju prijaznih naložb in pospešili zeleni prehod. (16)Kar zadeva digitalni prehod, načrt med drugim vključuje naložbe v digitalne infrastrukture. Natančneje, vzpostavitev platforme, ki lahko obdela podatke z najmanjšo možno zakasnitvijo in blizu uporabniku, razvoj skupnega vladnega podatkovnega središča, možnost spletnega popisa prebivalstva in nabor projektov e-zdravja usmerjajo naložbe v digitalni prehod in zlasti v digitalno infrastrukturo, ki bi lahko dodatno spodbudila digitalno preobrazbo v javnem sektorju. Drugič, pričakuje se, da bo načrt za okrevanje in odpornost obravnaval tudi nevarnost digitalne vrzeli, tudi v izobraževalnem sektorju. Cilj programa za zagotovitev digitalne infrastrukture in financiranja šolam je učeče opremiti z digitalnimi spretnostmi in znanji ter jim zagotoviti enak dostop do ustrezne digitalne infrastrukture. Poleg tega se reformni ukrepi osredotočajo na strateški razvoj digitalnih spretnosti in znanj v celotnem izobraževalnem sistemu in nadaljnjem usposabljanju, da bi vsi učeči lahko razvili temeljne oziroma napredne spretnosti in znanja, kar bi jim omogočilo sodelovanje v digitalnem gospodarstvu. (17)Pričakuje se, da bo načrt za okrevanje in odpornost prispeval k prednostnemu izvajanju zrelih javnih naložbenih projektov, spodbujanju zasebnih naložb in uporabi instrumentov neposrednega financiranja za spodbujanje raziskav in inovacij. Javne naložbe naj bi se spodbujale z naknadnim opremljanjem izbranih javnih stavb in deli za prihodnjo elektrifikacijo primestne železnice v Corku. Zasebne naložbe naj bi se spodbujale s finančnim instrumentom za prenovo stanovanj, skladom za razogljičenje podjetniškega sektorja in programom za spodbujanje digitalne preobrazbe podjetij, s posebnim poudarkom na MSP. Pričakuje se, da bo financiranje, zagotovljeno v okviru programa velikih nacionalnih izzivov, spodbudilo raziskave, razvoj in inovacije. Pričakuje se tudi, da bo načrt vključeval vzpostavitev štirih evropskih digitalnih inovacijskih vozlišč. (18)Cilj načrta za okrevanje in odpornost je podpreti zaposlovanje s podporo za aktivno vključevanje in izpopolnjevanjem z delovnimi praksami in možnostmi za usposabljanje s posebnim poudarkom na zelenih in digitalnih spretnostih in znanjih ter sektorjih. (19)Namen načrta za okrevanje in odpornost je tudi zmanjšati nepotrebne regulativne ovire, s katerimi se srečujejo MSP pri ustanavljanju in širitvi poslovanja, in sicer z nadaljnjo uporabo tako imenovanega testa za MSP pri pripravi nove zakonodaje. (20)Pričakuje se, da bo načrt za okrevanje in odpornost delno obravnaval izzive za uspešen nadzor in izvrševanje okvira za boj proti pranju denarja, kar zadeva strokovnjake, ki zagotavljajo storitve za sklade ali podjetja. Zaradi objave sektorske ocene tveganja za strokovnjake, ki zagotavljajo storitve za sklade ali podjetja, in vse več inšpekcijskih pregledov se bo lahko razumevanje izpostavljenosti teh strokovnjakov tveganjem izboljšalo, njihov nadzor pa okrepil. Poleg tega bi lahko nova zakonodaja, ki uresničuje priporočila delovne skupine za pregled nabora orodij za regulativno izvrševanje, privedla do boljšega izvrševanja, in sicer z razširitvijo nabora regulativnih orodij, da bodo vključevala tudi režim upravnih finančnih sankcij. (21)Pričakuje se, da bodo reforme, ki jih predvideva načrt za okrevanje in odpornost, delno prispevale k obravnavi elementov davčnega sistema, ki omogočajo agresivno davčno načrtovanje. Zlasti se pričakuje, da bodo zakonodajni ukrepi, vključno s tistimi, ki zadevajo davčne odtegljaje ali neodbitnost, ki se uporabljajo za plačila v tuje jurisdikcije s črnega seznama EU in druge davčne jurisdikcije z ničelno davčno stopnjo ter tiste brez obdavčitve, omejili možnost neobdavčenih plačil v tujino. (22)Načrt naj bi s poenostavitvijo in uskladitvijo ponudbe dodatnih pokojninskih zavarovanj prispeval k celovitemu izvajanju načrtovanih pokojninskih reform. (23)Načrt vključuje tudi reformni ukrep, katerega cilj je povečati ponudbo socialnih in cenovno dostopnih stanovanj. Pričakuje se, da bodo ta ukrep dopolnjevale naložbe, financirane iz državnega proračuna, za odpravo obstoječega pomanjkanja socialnih stanovanj, tudi za najranljivejše skupine. (24)Načrt naj bi obravnaval tudi stroškovno učinkovitost, dostopnost in odpornost zdravstvenega sistema. Reformni ukrep bi moral podpreti izvajanje reforme Sláintecare, tj. obsežne in dolgoročne pobude za reformo nacionalnega zdravstvenega sistema, ki je trenutno v teku in katere cilj je doseči sodoben univerzalni enotni zdravstveni sistem, v katerem imajo vsi enak dostop do storitev na podlagi potreb in ne plačilne sposobnosti. (25)Načrt za okrevanje in odpornost razpoložljivosti cenovno ugodnega in kakovostnega otroškega varstva ne obravnava neposredno, saj je bilo to na splošno že zadovoljivo obravnavano z različnimi ukrepi, ki jih je vlada sprejela zunaj načrta. (26)Z obravnavo navedenih izzivov se pričakuje, da bo načrt za okrevanje in odpornost prispeval tudi k odpravi neravnotežij, s katerimi se sooča Irska, zlasti v zvezi z velikimi neto zunanjimi obveznostmi ter zasebnim in javnim dolgom.

Prispevek k potencialu rasti, ustvarjanju delovnih mest ter gospodarski, socialni in institucionalni odpornosti (27)V skladu s členom 19(3)(c) Uredbe (EU) 2021/241 in oddelkom 2.3 Priloge V k navedeni uredbi se pričakuje, da bo imel načrt za okrevanje in odpornost velik vpliv (ocena A) na krepitev potenciala rasti, ustvarjanje delovnih mest ter gospodarsko, socialno in institucionalno odpornost države članice, s tem pa prispeval k izvajanju evropskega stebra socialnih pravic, vključno s spodbujanjem politik za otroke in mlade, ter na ublažitev gospodarskih in socialnih posledic krize zaradi COVID-19 ter s tem okrepil ekonomsko, socialno in teritorialno kohezijo in konvergenco v Uniji. (28)Simulacije, ki so jih opravile službe Komisije, kažejo, da bi lahko po načrtu BDP Irske do leta 2026 narasel za 0,3 % do 0,5 %, pri čemer velik del tega učinka predstavljajo učinki prelivanja. Pričakuje se, da bodo naložbe in politike za izboljšanje energijske učinkovitosti in podporo razogljičenju podjetniškega sektorja prispevale k ustvarjanju delovnih mest in spodbujanju zelenega prehoda. Pričakuje se tudi, da bodo naložbe in politike za pospešitev digitalizacije ter reforme na socialnem, izobraževalnem in poslovnem področju izboljšale produktivnost v različnih časovnih obdobjih, ustvarjale delovna mesta in spodbujale rast števila delovnih mest. (29)Načrt za okrevanje in odpornost zajema vrsto ukrepov, ki naj bi okrepili socialno kohezijo s podporo zaposlovanju, zlasti z ustvarjanjem priložnosti za delovne prakse, možnosti za usposabljanje in preusposabljanje ter naložbami v izobraževanje. Pričakuje se, da bodo reforme in naložbe, vključene v načrt, obravnavale nevarnost digitalne vrzeli tako za zaposlene in nezaposlene kot za študente. Poleg tega lahko reforme prispevajo k obravnavanju velike potrebe po socialnih in cenovno dostopnih stanovanjih ter pomagajo zagotoviti pravočasen dostop do cenovno ugodnega kakovostnega zdravstvenega varstva in s tem krepiti socialno odpornost. Pričakuje se, da bodo navedeni ukrepi prispevali k uresničevanju evropskega stebra socialnih pravic. (30)Načrt za okrevanje in odpornost zajema ukrepe s poudarkom na mladih. Reforme in naložbe iz načrta naj bi obravnavale nevarnost digitalne vrzeli in podprle strateški pristop k digitalnim spretnostim in znanjem v celotnem sistemu izobraževanja in usposabljanja. Pričakuje se, da bo sklad za preobrazbo tehnoloških univerz podpiral z regijo povezano visokošolsko izobraževanje in usposabljanje, ki lahko prispeva k izboljšanju znanj in spretnosti mladih ter odpravljanju regionalnih razlik. Mlade brezposelne osebe so v načrtu omenjene kot ciljna skupina, upravičena do vključitve v ukrepe preusposabljanja in izpopolnjevanja. Načelo, da se ne škoduje bistveno (31)V skladu s členom 19(3)(d) Uredbe (EU) 2021/241 in oddelkom 2.4 Priloge V k navedeni uredbi se pričakuje, da bo načrt za okrevanje in odpornost zagotovil, da noben ukrep (ocena A) za izvajanje reform in naložbenih projektov, vključenih v načrt za okrevanje in odpornost, ne bo bistveno škodoval okoljskim ciljem v smislu člena 17 Uredbe (EU) 2020/852 Evropskega parlamenta in Sveta (načelo, da se ne škoduje bistveno). (32)Irska je v skladu s tehničnimi smernicami za uporabo načela, da se ne škoduje bistveno, ki jih je sprejela Komisija (2021/C 58/01), utemeljila, zakaj se pričakuje, da njen načrt ne škoduje bistveno nobenemu okoljskemu cilju. To velja zlasti za ukrep, povezan z energijsko učinkovitostjo stavb v zasebni lasti, pa tudi za ukrep o trajnostnem železniškem prevozu, ki bi moral omogočiti prihodnjo elektrifikacijo tirov. Prispevek k zelenemu prehodu, vključno z biotsko raznovrstnostjo (33)V skladu s členom 19(3)(e) Uredbe (EU) 2021/241 in oddelkom 2.5 Priloge V k navedeni uredbi načrt za okrevanje in odpornost vsebuje ukrepe, ki v veliki meri (ocena A) prispevajo k zelenemu prehodu, vključno z biotsko raznovrstnostjo, ali k obravnavanju izzivov, ki iz tega izhajajo. Za ukrepe, ki podpirajo podnebne cilje, je namenjen znesek, ki predstavlja 42 % skupnih dodeljenih sredstev za načrt, izračunanih po metodologiji iz Priloge VI k Uredbi (EU) 2021/241. V skladu s členom 17 Uredbe (EU) 2021/241 je načrt za okrevanje in odpornost skladen z informacijami iz nacionalnega energetskega in podnebnega načrta za obdobje 2021–2030. (34)Pomemben del načrta za okrevanje in odpornost je povezan z zelenim prehodom. Načrt zajema ukrepe za povečanje energijske učinkovitosti stanovanjskih in javnih stavb ter industrije. Vsebuje znatne naložbe v prometni sektor, ki je na Irskem drugi največji vir emisij med sektorji, ki niso vključeni v sistem trgovanja z emisijami. Načrt vključuje dve reformi, ki naj bi podprli in pospešili zeleni prehod na Irskem. Pričakuje se, da bo sprememba zakona o podnebnih ukrepih in nizkoogljičnem razvoju iz leta 2021 spodbudila prehod Irske na podnebno nevtralno gospodarstvo do leta 2050. Druga reforma določa zaporedna letna zvišanja stopnje davka na ogljikov dioksid za 7,50 EUR na leto, ki naj bi do leta 2030 privedla do stopnje 100 EUR na tono emisij CO2. (35)Pričakuje se, da bodo naložbe v raziskave in inovacije dopolnile znatne naložbe in reforme, potrebne za to, da Irska doseže svoje cilje v zvezi z emisijami toplogrednih plinov. Program velikih nacionalnih izzivov naj bi zagotovil naložbe v raziskave, razvoj in inovacije, in sicer s pomočjo treh krogov izbora projektov na področjih, kot sta podnebje in digitalizacija. (36)K zmanjšanju emisij toplogrednih plinov bi moralo prispevati tudi izboljšanje biotske raznovrstnosti. Pričakuje se, da bo sanacija šotišč spodbudila večjo biotsko raznovrstnost in ekosisteme, izboljšanje kakovosti vode, boljše shranjevanje ogljikovega dioksida in zmanjšanje njegovih emisij. Načrt zajema tudi naložbe v razvoj in nadgradnjo manjših čistilnih naprav za odpadne vode po vsej Irski, s čimer prispeva k trajnostni rabi in varstvu vodnih in morskih virov ter preprečevanju in nadzorovanju onesnaževanja. Ta ukrep bi moral prispevati tudi k varstvu in ohranjanju biotske raznovrstnosti in ekosistemov. Prispevek k digitalnemu prehodu (37)V skladu s členom 19(3)(f) Uredbe (EU) 2021/241 in oddelkom 2.6 Priloge V k navedeni uredbi načrt za okrevanje in odpornost vsebuje ukrepe, ki v veliki meri (ocena A) prispevajo k digitalnemu prehodu ali k obravnavanju izzivov, ki iz tega izhajajo. Za ukrepe, ki podpirajo digitalne cilje, je namenjen znesek, ki predstavlja 32 % skupnih dodeljenih sredstev za načrt, izračunanih po metodologiji iz Priloge VI k Uredbi (EU) 2021/241. (38)Irski načrt za okrevanje in odpornost se močno osredotoča na digitalni prehod in obravnavanje s tem povezanih izzivov s komponento, ki je v celoti namenjena digitalni preobrazbi več sektorjev in obravnavanju izzivov, specifičnih za državo, ki so posledica digitalnega prehoda. Cilj več ukrepov je prispevati k digitalnemu prehodu s podpiranjem digitalizacije podjetij, obravnavanjem nevarnosti digitalne vrzeli, tudi v izobraževalnem sektorju, krepitvijo digitalnih spretnosti in znanj ter podpiranjem razvoja digitalne infrastrukture in zagotavljanja digitalnih javnih storitev. (39)Zato imajo ukrepi, povezani z digitalnim prehodom ali obravnavanjem izzivov, ki iz njega izhajajo, v irskem načrtu pomembno vlogo. Prispevati bi morali k digitalni preobrazbi več gospodarskih in socialnih sektorjev ter obravnavi izzivov, specifičnih za državo, ki so posledica digitalnega prehoda. Trajen učinek (40)V skladu s členom 19(3)(g) Uredbe (EU) 2021/241 in oddelkom 2.7 Priloge V k navedeni uredbi se pričakuje, da bo imel načrt za okrevanje in odpornost v veliki meri (ocena A) trajen učinek na Irsko. (41)Načrt za okrevanje in odpornost vsebuje strukturne spremembe v zadevnih politikah ter v upravi in institucijah. Pričakuje se, da bodo reforme, ki zahtevajo sprejetje sektorskih proračunov za emisije toplogrednih plinov v skladu s ciljem za leto 2030 in ciljem podnebne nevtralnosti do leta 2050 ter uvedbo zaporednih letnih povišanj stopnje davka na ogljikov dioksid, spodbudile prehod na zeleno gospodarstvo. Pričakuje se tudi, da bodo reforme, katerih cilj je podpora digitalni preobrazbi irskega izobraževanja, trajno vplivale na digitalne spretnosti in znanja ter obravnavale nevarnost digitalne vrzeli. Okrepljena zmogljivost tehnoloških univerz za zagotovitev kakovostnih programov izobraževanja in usposabljanja bi morala prispevati k odpravljanju gospodarskih razlik med irskimi regijami ter spodbujati vključujočo rast in socialno kohezijo. Druge reforme, za katere se predvideva, da bodo imele trajen učinek na irsko gospodarstvo in socialni sistem, vključujejo uporabo testa za MSP, ki naj bi pomagal zmanjšati regulativne ovire za podjetništvo, okrepitev nadzora in izvrševanja okvira za boj proti pranju denarja, reforme, ki naj bi obravnavale elemente davčnega sistema, ki bi lahko omogočali agresivno davčno načrtovanje, reforme, ki naj bi povečale ponudbo socialnih in cenovno dostopnih stanovanj, ter reforme, ki naj bi izboljšale dostopnost in odpornost zdravstvenega sistema.

(42)Na področju naložb se pričakuje, da bodo imeli ukrepi za povečanje zaposljivosti ter znanj in spretnosti pozitiven dolgotrajen učinek. Pričakuje se, da bodo naložbe v digitalizacijo javne uprave in zdravstvenega varstva prispevale k njuni krepitvi. Poleg tega se pričakuje, da bodo imele številne načrtovane naložbe iz načrta trajen učinek, ker bodo olajšale zeleni in digitalni prehod na Irskem. Trajni učinek načrta je mogoče okrepiti tudi s sinergijami med načrtom in drugimi programi, ki se financirajo iz skladov kohezijske politike, zlasti z vsebinskim obravnavanjem ozemeljskih izzivov in spodbujanjem uravnoteženega razvoja. Spremljanje in izvajanje (43)V skladu s členom 19(3)(h) Uredbe (EU) 2021/241 in oddelkom 2.8 Priloge V k navedeni uredbi so ureditve, predlagane v načrtu za okrevanje in odpornost za zagotovitev učinkovitega spremljanja in izvajanja načrta za okrevanje in odpornost, vključno s predvidenim časovnim razporedom, mejniki in cilji ter povezanimi kazalniki, ustrezne (ocena A). (44)Za izvedbo načrta je v celoti odgovorna irska vlada, kot odgovorni organ za posamezne ukrepe pa se imenuje vladna služba ali drug organ. Za splošno strateško spremljanje in upravljanje načrta ter usklajevanje med irskimi organi bo zadolžen nov izvajalski organ v okviru službe za javne odhodke in reforme. (45)Mejniki in cilji so jasni in realistični, predlagani kazalniki za te mejnike in cilje pa so ustrezni, sprejemljivi in zanesljivi. Mejniki in cilji predstavljajo ustrezen sistem za spremljanje izvajanja načrta. Mehanizmi preverjanja, zbiranje podatkov in pristojnosti, ki jih je opisala Irska, so dovolj zanesljivi za ustrezno utemeljitev zahtevkov za plačilo, ko bodo mejniki in cilji ocenjeni kot izpolnjeni. (46)Države članice bi morale zagotoviti, da se finančna podpora v okviru instrumenta sporoči in navede v skladu s členom 34 Uredbe (EU) 2021/241. V okviru instrumenta za tehnično podporo se lahko zahteva tehnična podpora za pomoč državam članicam pri izvajanju njihovega načrta. Izračun stroškov (47)V skladu s členom 19(3)(i) Uredbe (EU) 2021/241 in oddelkom 2.9 Priloge V k navedeni uredbi je utemeljitev v načrtu o znesku ocenjenih skupnih stroškov načrta za okrevanje in odpornost v srednji meri (ocena B) razumna in verjetna, skladna z načelom stroškovne učinkovitosti ter sorazmerna s pričakovanim nacionalnim gospodarskim in socialnim učinkom. (48)Irska je za utemeljitev in obrazložitev predlaganih zneskov predložila ustrezne dokumente ter pojasnila, kako so bili ti zneski izračunani. Ocenjeni skupni strošek načrta je v skladu z naravo in vrsto predvidenih reform in naložb. Presoja ocen kaže, da so stroški ocenjeni kot razumni in verjetni. Vendar pa raven podrobnosti in jasnost predloženih podatkov v načrtu nista bili enotni. Poleg tega je bil del stroškov ocenjen kot razumen in verjeten le v srednji meri. Ocenjeni skupni strošek načrta za okrevanje in odpornost je v skladu z načelom stroškovne učinkovitosti in je sorazmeren s pričakovanim nacionalnim gospodarskim in socialnim učinkom. Zaščita finančnih interesov (49)V skladu s členom 19(3)(j) Uredbe (EU) 2021/241 in oddelkom 2.10 Priloge V k navedeni uredbi so ureditve, predlagane v načrtu za okrevanje in odpornost, ter dodatni ukrepi iz tega sklepa ustrezni (ocena A) za preprečevanje, odkrivanje in odpravljanje korupcije, goljufij in nasprotij interesov pri uporabi sredstev, zagotovljenih v okviru navedene uredbe, pri čemer se pričakuje, da bodo ureditve učinkovito preprečevale dvojno financiranje v okviru navedene uredbe in drugih programov Unije. To ne posega v uporabo drugih instrumentov in orodij za spodbujanje in zagotavljanje skladnosti s pravom Unije, tudi za preprečevanje, odkrivanje in odpravljanje korupcije, goljufij in nasprotij interesov ter zaščito finančnih interesov Unije v skladu z Uredbo (EU) 2020/2092 Evropskega parlamenta in Sveta. (50)Načrt spremljajo zadovoljivi izvedbeni ukrepi. Zadevne službe in drugi organi so v obsegu svojih pristojnosti zadolženi in odgovorni za izvajanje in uresničevanje posameznih naložbenih in reformnih zavez v okviru načrta ter poročanje o njih. Za strateško spremljanje in upravljanje načrta bo odgovoren izvajalski organ za nacionalni načrt za okrevanje in odpornost. Izvajanje načrta bo stalno nadzoroval odbor za izvajanje, v katerem so zastopane vse odgovorne službe in drugi organi ter izvajalski organ. Sistem na splošno predstavlja zanesljiv postopek in strukturo z jasno opredeljenimi vlogami in pristojnostmi ter ustrezno ločenimi zadevnimi kontrolnimi funkcijami. Irska bi morala zagotoviti potrebne podatke, nujne za zagotovitev, da imajo akterji, odgovorni za nadzor, upravno zmogljivost za izvajanje predvidenih vlog in nalog. Do prvega zahtevka za plačilo je treba s posebnim mejnikom Komisiji zagotoviti analizo delovne obremenitve tako revizijskega kot izvajalskega organa. Ta analiza bi morala zagotoviti ustrezne informacije v smislu potreb po upravnih zmogljivostih, da bi jih dosegli pravočasno, vključno z oblikovanjem sklopa priporočil za obravnavanje nezadostnih zmogljivosti, če je to potrebno. Na podlagi analize in priporočil bi bilo treba vključenim institucijam dodeliti potrebna sredstva. (51)Sistem notranje kontrole, opisan v irskem načrtu za okrevanje in odpornost, predstavlja zadovoljiv postopek in strukturo z jasno opredeljenimi vlogami in pristojnostmi ter ustrezno ločenimi zadevnimi kontrolnimi funkcijami. Predlagani ukrepi zadostno zagotavljajo, da obstaja ustrezna raven nadzora za preprečevanje, odkrivanje in odpravljanje nepravilnosti, ugotovljenih pri uporabi sredstev iz Uredbe (EU) 2021/241. V okviru informacijskega sistema za mehanizem za okrevanje in odpornost bi moral biti vzpostavljen mehanizem poročanja, ki bi zagotovil, da so podatki o končnih upravičencih, tudi vseh dejanskih lastnikih, skladno s členom 22 uredbe o vzpostavitvi mehanizma za okrevanje in odpornost ustrezno evidentirani in da je morebitno nasprotje interesov odgovornih služb in drugih organov izključeno. V skladu s členom 20(5)(e) Uredbe (EU) 2021/241 bi morala Irska, če želi delovati skladno s členom 22 navedene uredbe, uvesti informacijski sistem za mehanizem za okrevanje in odpornost in potrditi status izvajanja s prvim zahtevkom za plačilo. Pripraviti bi bilo treba posebno revizijsko poročilo o sistemu. To poročilo bi moralo potrditi funkcije sistema repozitorija ter zlasti beleženje in shranjevanje vseh ustreznih podatkov v zvezi z izvajanjem načrta okrevanja, vključno z doseganjem mejnikov in ciljev in podatki o upravičencih, izvajalcih, podizvajalcih in dejanskih lastnikih. V poročilu bi bilo treba analizirati vse ugotovljene slabosti sistema in sprejete ali načrtovane popravljalne ukrepe. S posebnim mejnikom bi moralo biti zagotovljeno, da se pred predložitvijo prvega zahtevka za plačilo vzpostavi sistem repozitorija za beleženje in shranjevanje vseh zadevnih podatkov, povezanih z izvajanjem načrta za okrevanje in odpornost, ter omogoči dostop do njih. (52)Izplačila so odvisna od doseganja mejnikov iz uvodnih izjav 50 in 51. Skladnost načrta (53)V skladu s členom 19(3)(k) Uredbe (EU) 2021/241 in oddelkom 2.11 Priloge V k navedeni uredbi načrt v veliki meri (ocena A) vključuje ukrepe za izvajanje reform in javnih naložbenih projektov, ki predstavljajo usklajeno delovanje. (54)Načrt odraža ustrezno ravnotežje med reformami in naložbami glede na glavne izzive, ki jih je treba obravnavati, ter med naložbami na različnih ozemljih. Za uresničevanje dopolnilnih ciljev, ki so usklajeni s širšimi prizadevanji irske vlade za okrevanje, si prizadevajo vse tri komponente načrta. Primer tega je tretja komponenta o socialnem in gospodarskem okrevanju in ustvarjanju delovnih mest, ki vključuje ukrepe, za katere se pričakuje, da bodo podpirali razvoj zelenih in digitalnih spretnosti in znanj delovne sile. Hkrati se ukrepi v okviru vsake posamezne komponente medsebojno krepijo. V drugi komponenti za digitalni prehod so na primer naložbe v širokopasovno povezljivost in infrastrukturo IKT za šole okrepljene z reformnimi ukrepi, katerih cilj je okrepiti digitalno izobraževanje ter znanja in spretnosti na splošno. Enakost (55)Načrt vključuje ukrepe, za katere se pričakuje, da bodo prispevali k obravnavanju izzivov v državi na področju enakosti spolov in enakih možnosti za vse. V načrtu je navedeno zlasti, da so ukrepi, ki vključujejo zagotavljanje možnosti za pridobitev delovnih izkušenj ter priložnosti za izpopolnjevanje ali preusposabljanje, posebej namenjeni podpori delavcem, ki jih je pandemija najbolj prizadela, pri čemer je ženske prizadela nesorazmerno. Pričakuje se, da bodo ti ukrepi pomembni za vse stebre, navedene v členu 3 Uredbe (EU) 2021/241, zlasti s podporo udeležbi na trgu dela z razvojem zelenih in digitalnih spretnosti in znanj. Načrt se sklicuje tudi na stopnje zaposlenosti, razčlenjene po spolu in starosti, ter na vrzel stopnje zaposlenosti po spolu kot ključne metrike, ki naj bi se uporabile na nacionalni ravni za merjenje prizadevanj Irske za okrevanje, vključno s prispevkom načrta. Samoocena varnosti

(56)Samoocena varnosti v skladu s členom 18(4)(g) Uredbe (EU) 2021/241 ni bila predložena, saj je Irska ni štela za potrebno. Čezmejni in večdržavni projekti (57)Irska je v svoj načrt za okrevanje in odpornost vključila en večdržavni projekt, ki podpira digitalizacijo podjetij na Irskem, zlasti MSP. Za odpravo neuravnotežene digitalizacije med podjetji je v načrt za okrevanje in odpornost vključen program za spodbujanje digitalne preobrazbe podjetij v vseh sektorjih na Irskem, zlasti MSP. Pričakuje se, da bo digitalni prehod irskih podjetij s pomočjo tega programa dodatno podprt s sodelovanjem Irske v mreži evropskih digitalnih inovacijskih vozlišč v okviru večdržavnega projekta. Podpora vzpostavitvi štirih evropskih digitalnih inovacijskih vozlišč in oblikovanju grozdov, ki bodo temeljila na njih, naj bi bila pomembna pri spodbujanju čezmejnega sodelovanja, ki naj bi hkrati okrepilo tudi vrednostne verige. Postopek posvetovanja (58)Javno posvetovanje je zainteresiranim stranem omogočilo, da predložijo stališča o tem, katere naložbe in reforme bi bilo treba obravnavati prednostno, ter da navedejo priporočila za posamezne države, za katera menijo, da so najpomembnejša. Vlada je prejela več kot 110 pisnih stališč deležnikov, vključno z regionalnimi predstavniki, političnimi strankami, poslovnimi združenji, sindikati, mladinskimi organizacijami, okoljskimi organizacijami, akademskimi krogi in drugimi deležniki civilne družbe ter posamezniki. Pripravljeni so bili povzetki stališč, ki so bili v okviru oblikovanja načrta posredovani zadevnim vladnim službam. (59)V fazi izvajanja naložb in reform, vključenih v načrt, namerava vlada deležnike še naprej vključevati in se z njimi posvetovati. Za zagotovitev, da bodo ustrezni akterji prevzeli odgovornost, je ključnega pomena, da v celotnem obdobju izvajanja naložb in reform iz načrta sodelujejo vsi zadevni lokalni organi in deležniki, vključno s socialnimi partnerji. Pozitivna ocena (60)Potem ko je Komisija pozitivno ocenila irski načrt za okrevanje in odpornost z ugotovitvijo, da načrt zadovoljivo izpolnjuje merila za oceno iz Uredbe (EU) 2021/241, bi bilo treba v skladu s členom 20(2) navedene uredbe v tem sklepu določiti reforme in naložbene projekte, potrebne za izvajanje načrta, ustrezne mejnike, cilje in kazalnike ter znesek, ki ga Unija da na voljo v obliki nepovratne finančne podpore. Finančni prispevek (61)Ocenjeni skupni stroški načrta za okrevanje in odpornost Irske znašajo 989 938 300 EUR. Ker načrt za okrevanje in odpornost zadovoljivo izpolnjuje merila za oceno iz Uredbe (EU) 2021/241 in ker je znesek ocenjenih skupnih stroškov načrta za okrevanje in odpornost višji od najvišjega finančnega prispevka, ki je na voljo za Irsko, bi moral biti finančni prispevek, dodeljen za načrt za okrevanje in odpornost Irske, enak skupnemu znesku finančnega prispevka, ki je na voljo za Irsko. (62)V skladu s členom 11(2) Uredbe (EU) 2021/241 je treba izračun najvišjega finančnega prispevka za Irsko posodobiti do 30. junija 2022. Zato bi bilo treba v skladu s členom 23(1) navedene uredbe za Irsko dati na voljo znesek za pravno obveznost, ki se sprejme do 31. decembra 2022. Po potrebi bi moral Svet po posodobitvi najvišjega finančnega prispevka na predlog Komisije brez nepotrebnega odlašanja spremeniti ta sklep tako, da vanj vključi posodobljeni najvišji finančni prispevek. (63)Podpora, ki se zagotovi, se financira z izposojanjem sredstev s strani Komisije v imenu Unije na podlagi člena 5 Sklepa Sveta (EU, Euratom) 2020/2053. Podpora bi se morala izplačati v obrokih, potem ko bo Irska zadovoljivo izpolnila ustrezne mejnike in cilje, ki so opredeljeni v zvezi z izvajanjem načrta za okrevanje in odpornost. (64)Ta sklep ne bi smel posegati v izid postopkov v zvezi z dodeljevanjem sredstev Unije v okviru katerega koli drugega programa Unije poleg tistega iz Uredbe (EU) 2021/241 ali v postopke v zvezi z izkrivljanjem delovanja notranjega trga, ki se morda izvajajo, zlasti na podlagi členov 107 in 108 Pogodbe. Sklep ne prevlada nad zahtevo, da države članice Komisijo na podlagi člena 108 Pogodbe obvestijo o primerih morebitne državne pomoči – SPREJEL NASLEDNJI SKLEP: Člen 1

Odobritev ocene načrta za okrevanje in odpornost Ocena načrta za okrevanje in odpornost Irske na podlagi meril iz člena 19(3) Uredbe (EU) 2021/241 se odobri. Reforme in naložbeni projekti v okviru načrta za okrevanje in odpornost, ureditve in časovni razpored za spremljanje in izvajanje načrta za okrevanje in odpornost, vključno z ustreznimi mejniki in cilji, zadevni kazalniki v zvezi z izpolnjevanjem predvidenih mejnikov in ciljev ter ureditve za zagotavljanje popolnega dostopa Komisije do zadevnih osnovnih podatkov so določeni v Prilogi k temu sklepu. Člen 2

Finančni prispevek 1.Unija da Irski na voljo finančni prispevek v obliki nepovratne podpore v višini 988 966 534 EUR. Znesek v višini 914 368 618 EUR se da na voljo za pravno obveznost, ki se sprejme do 31. decembra 2022. Ob upoštevanju posodobitve iz člena 11(2) Uredbe (EU) 2021/241, pri kateri se za Irsko izračuna znesek, ki je enak ali višji od navedenega zneska, se da na voljo dodaten znesek v višini 74 597 916 EUR za pravno prevzeto obveznost, ki se sprejme med 1. januarjem 2023 in 31. decembrom 2023. 2.Komisija da Irski na voljo finančni prispevek Unije v obrokih v skladu s Prilogo k temu sklepu. Komisija lahko obroke izplača v eni ali več tranšah. Višina tranš je odvisna od razpoložljivosti sredstev.